Wenke om slaggate met afleggingspakkette te vermy - Jou Geld | Solidariteit WêreldJou Geld | Solidariteit Wêreld
Tuis › 2016-wenke › Wenke om slaggate met afleggingspakkette te vermy
Wenke om slaggate met afleggingspakkette te vermy
Dinsdag, Augustus 18th, 2015
Afleggings is helaas 'n hartseer werklikheid van ons ekonomiese en arbeidslandskap. Maar wat selfs erger is, is om onwyse besluite met jou afleggingspakket te maak. Hier is 'n paar kort wenke om sulke besluite te vermy:
1. Skei emosies en syfers
Aflegging is op sy beste 'n baie traumatiese ervaring. Die onsekerheid van die toekoms laat mense na grashalms gryp as hulle nie die nodige huiswerk gedoen het nie. Maak doodseker dat syfers jou lei met jou besluite, en nie die emosies oor dit wat jy dink moontlik kan gebeur nie.
2. Begrotings- en kontantvloeibeplanning is die hoogste prioriteit
Huishoudings se finansies, soos met besighede, hang af van in gesonde kontantvloei op die lang termyn. Wat baie mense as bates beskou, kan baie vinnig omsit in 'n las op kontantvloei indien die bates nog belas is met skuld en nie passiewe inkomste lewer nie. Jou woonhuis is 'n goeie voorbeeld hiervan. Kontantvloei is nou belangrik vir jou gemoed en om die lig in die tonnel te sien. Dit is baie belangrik dat jy 'n begroting opstel. Jy moet presies weet waar jy kan bespaar en waar die klein jakkalsies in jou begroting wegkruip. Dit is die enigste beginpunt om kontantvloeibeplanning te doen.
3. Belasting en inflasie is 'n realiteit
Moet nooit net aanvaar dat dinge nou goed lyk sonder om in die toekoms in te dink nie. Inflasie het nie 'n onmiddellike uitwerking nie, maar as dit in jou beplanning in ag geneem word, sal toekomstige verrassings verdwyn. Jy gaan met belasting gekonfronteer word, hetsy dit op 'n skeidingspakket of op jou pensioenvoordele is. Maak seker dat jy kundige advies daaroor inwin.
4. Moenie deur blink Stafaanse uitgevang word nie – daar is 'n rede hoekom daar inligting bestaan oor bank- en aandelemarkopbrengste
As iemand jou probeer beïndruk met opbrengste wat ver bo die huidige bankrentekoerse en historiese aandelemarkopbrengste is, is daar 'n slang in die gras. Dink daaraan as 'n vrugteboom. Terwyl die boom daar is en versorg word, kan dit 'n opbrengs lewer, party jare swakker as ander. Die gevaar is dat vrugte tydelik kunsmatig mooigemaak kan word met die regte voeding, terwyl die boom eintlik besig is om te vrek, en as die boom nie meer daar is nie, is daar ook nie vrugte nie, nooit weer nie. Moenie dat die vrugte jou verlei en jy op die ou einde die boom verloor nie.
5. Kry meer as een opinie
Dit is baie belangrik dat jy gemaklik voel met die mense wat met jou geld werk. Indien jy wil seker maak, kry nog 'n opinie, al betaal jy daarvoor. Om R500 te bestee om seker te maak jou neseier is veilig, is die beste besluit wat jy in dié tyd kan neem.